Bejaarde beroof ná sy onder eie kar beland(Argieffoto: pixabay) ’n Bejaarde vrou het ernstige beserings tydens ’n fratsongeluk opgedoen toe sy Woensdagoggend deur haar eie motor in Morningside, Johannesburg, omgery is. Die beseerde vrou is boonop voor die nooddienste se aankoms op die toneel in Gordonweg beroof. Kyle van Reenen, woordvoerder van die nooddiens Emer-G-Med, sê die vrou het na bewering haar motor parkeer en agter om die motor geloop. Dié voertuig het terselfdertyd agtertoe beweeg, haar omgestamp en bo-oor haar gery. Van Reenen sê rondlopers in die omgewing het die ongeluk uitgebuit deur haar besittings te steel terwyl sy vir paramedici gewag het om haar te hulp te snel. Paramedici het met hul aankoms gespook om die vrou te stabiliseer voordat sy na ’n nabygeleë hospitaal gehaas is vir verdere mediese behandeling. Die vrou se ouderdom is nog nie vasgestel nie.